Charlotte Fischer (RV), 2006-04-04:
Jeg kan lægge mig på linje med en række af ordførerne her i dag og i hvert fald erklære mig helt enig i, at spørgsmålet om hygiejne og ordentlig rengøring på sygehusene er en stor og vigtig sag.
Hver tiende patient pådrager sig infektion på sygehusene undervejs, og det er selvfølgelig en helt uholdbar tilstand.
Siden vi sidst fik sat fokus på det, bl.a. ved B.T.s hjælp, har flere sygehuse da også ranket ryggen og kridtet skoene.
Og et eller andet sted tænker man selvfølgelig, hver gang den her type sager kommer op: Hvor svært kan det være?
Det handler om at få vasket hænderne noget bedre osv. osv.
Men det er klart, at ved lidt tættere eftersyn er det et stort og kompliceret område at sikre god hygiejne på sygehusene.
Der er ikke nogen undskyldning for det her, og vi er alle sammen enige om, at det skal gøres bedre, vi skal have en bedre hygiejne på sygehusene.
Spørgsmålet er sådan set bare: Hvordan?
Jeg synes, at det her forslag har den rigtige intention, men jeg synes, at det er den forkerte vej frem.
Spørgsmålet er lidt, sådan som tingene er i dag: Hvad er egentlig problemet?
Er det, at vi mangler standarder?
Er det, at der ikke er vilje i amterne til at anvende de samme standarder, de standarder, vi er på vej til at få?
Er det penge, der er problemet?
Er det personalet, det er problemet?
Ja, hvad er kort sagt problemet?
Vi mener, at hele arbejdet, der foregår inden for den nationale kvalitetsmodel, er helt afgørende i den her sammenhæng.
Vi kan simpelt hen ikke se nogen god begrundelse for at gå ind og kortslutte det her arbejde, og det er i øvrigt også den forkerte rolle for Folketinget i den her sammenhæng.
Vi kan se, at det er et meget stort projekt.
Den nationale kvalitetsmodel integrerer det, der foregår inden for den gode medicinske afdeling, Det Nationale Indikatorprogram, de kliniske databaser, de landsdækkende patienttilfredshedsundersøgelser osv., og det gør jo, at det er en meget stor øvelse, man er i gang med.
Jeg kan godt tilslutte mig den utålmodighed, der også er at spore flere steder.
Der er udpeget 37 temaer, hygiejne er et af dem, men hvornår er det, vi helt præcis ser nogle standarder?
Vi skal også have udviklet indikatorer osv., så vi kan få det stillet op på en offentligt tilgængelig formel og i sammenlignelig form.
Så jeg kan godt følge det her med, at det ville være rart, hvis det kom til at gå lidt hurtigere, og jeg synes, at det signal, vi skal sende herfra, er, at det meget gerne skal gå lidt hurtigere, end det har gjort hidtil.
Men når det er sagt, mener jeg, at det er vigtigt at lade det arbejde fortsætte, og vi kan derfor ikke støtte det her forslag, det er den helt forkerte arbejdsdeling.
Jeg vil sige det sådan, at Fttmo070.fm Page 5379 Monday, May 29
, 2006 9:56 AM
hvis vi ikke her i Folketinget har tillid til, at regionerne kan finde ud af at gøre ordentligt rent på sygehusene og opstille nogle fælles standarder for det her, ja, så ved jeg sandelig ikke, om man kan have tillid til, at de kan finde ud af at behandle patienterne.
Vi bliver nødt til også at tage konsekvensen af den reform, vi nu har lavet, og de principper, vi har, hvor vi siger, at vi herinde sørger for nogle helt overordnede rammer.
Vi sørger for økonomien, og der kunne man jo diskutere, om økonomien er god nok osv.
Men regionerne er dem, der må tage stilling til, hvordan man så fører det ud i livet.
Fageksperter skal inddrages til at udmønte de rigtige standarder og indikatorer osv., men det er ikke vores opgave herinde i Folketinget.
Derfor må jeg altså på Det Radikale Venstres vegne tage afstand fra det her forslag, simpelt hen fordi metoden er forkert.
Jeg mener, det er vigtigt, at vi fastholder, at ansvaret ligger ude hos regionerne og sygehusledelserne for at få gennemført de standarder, som nu er under udvikling med den nationale kvalitetsmodel.
Så hermed en afvisning fra radikal side.